SL Uradni list Evropske unije C 206/16

Končno poročilo pooblaščenca za zaslišanje (1)

Evrski obrestni izvedeni finančni instrumenti

(AT.39914)

(2017/C 206/06)

Evropska komisija je 5. marca 2013 začela postopek v skladu s členom 11(6) Uredbe (ES) št. 1/2003 (2) zoper banke Barclays (3), Deutsche Bank (4), Société Générale, RBS (5), Crédit Agricole, HSBC in JP Morgan (6).

Po pogovorih o poravnavi in predložitvi vlog za poravnavo v skladu s členom 10a(2) Uredbe (ES) št. 773/2004 (7) je Evropska komisija 29. oktobra 2013 sprejela ugotovitev o možnih kršitvah, naslovljeno na banke Barclays, Deutsche Bank, Société Générale in RBS (v nadaljnjem besedilu: „stranke v postopku poravnave“). V ugotovitvi o možnih kršitvah je navedeno, da so stranke v postopku poravnave v obdobju med letoma 2005 in 2008 sklepale sporazume in/ali ravnale usklajeno z namenom, da bi izkrivile običajni postopek določanja cen v sektorju za evrske obrestne izvedene finančne instrumente, vezane na evropsko medbančno obrestno mero in/ali povprečje indeksov za transakcije čez noč v eurih (v nadaljnjem besedilu: „EIRD“). Takšni sporazumi in usklajeno ravnanje so povzročili enotno in trajajočo kršitev člena 101(1) Pogodbe in člena 53(1) Sporazuma EGP.

Vse stranke v postopku poravnave so v svojih odgovorih na ugotovitve o možnih kršitvah potrdile, da je ugotovitev o možnih kršitvah odražala vsebino njihovih vlog za poravnavo.

V skladu s členom 16 Sklepa 2011/695/EU sem proučil, ali osnutek sklepa, naslovljen na stranke v postopku poravnave, obravnava samo ugovore, v zvezi s katerimi so imele stranke v postopku poravnave priložnost izraziti svoja stališča, in ugotovil, da je tako.

Glede na navedeno in ob upoštevanju, da mi stranke v postopku poravnave niso predložile nobenih zahtev ali pritožb (8), menim, da je bilo učinkovito uveljavljanje njihovih procesnih pravic v tej zadevi spoštovano.

Bruselj, 29. november 2013 Joos STRAGIER

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29).

(2) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1).

(3) Barclays plc, Barclays Bank plc, Barclays Directors Limited, Barclays Group Holdings Limited, Barclays Capital Services Limited. Komisija je 29. oktobra 2013 v postopek vključila tudi družbo Barclays Services Jersey Limited.

(4) Deutsche Bank AG, DB Group Services (Združeno kraljestvo) Limited in Deutsche Bank Services (Jersey) Limited.

(5) The Royal Bank of Scotland Group plc in The Royal Bank of Scotland plc (v nadaljnjem besedilu skupaj: RBS);

(6) Postopki zoper Crédit Agricole, HSBC in JP Morgan so v teku.

(7) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe ES (UL L 123, 27.4.2004, str. 18).

(8) V skladu s členom 15(2) Sklepa 2011/695/EU se lahko stranke v postopkih v zvezi s kartelnimi zadevami, ki sodelujejo v pogovorih o poravnavi v skladu s členom 10a Uredbe (ES) št. 773/2004, v kateri koli fazi postopka poravnave obrnejo na pooblaščenca za zaslišanje, da se zagotovi učinkovito uveljavljanje njihovih procesnih pravic. Glej tudi odstavek 18 Obvestila Komisije 2008/C 167/01 o vodenju postopkov poravnave za sprejetje sklepov v skladu s členoma 7 in 23 Uredbe Sveta (ES) št. 1/2003 v kartelnih zadevah (UL C 167, 2.7.2008, str. 1).